Een dood, vier beseer toe motor rolFoto: ER24. Een persoon is dood en vier ander beseer toe die motor waarmee hulle gereis het Sondagmiddag gerol het. Ineke van Huyssteen, woordvoerder van ER24, het gesê die ongeluk het op die R54 op die Villierspad naby Vaal Marina in Gauteng plaasgevind. “Toe paramedici net voor 17:00 by die toneel opdaag het hulle die voertuig op sy dak aangetref. Een persoon is op die toneel dood verklaar,” het van Huyssteen gesê. Drie ander mense is ernstig beseer terwyl een ander matig beseer is. “Twee van die ernstig beseerdes is per mediese helikopter na ŉ nabygeleë hospitaal gehaas,” het Van Huyssteen gesê. Die ander beseerdes is ook na hospitale vervoer vir mediese behandeling. Die presiese omstandighede van die ongeluk is nog nie bekend nie, maar die polisie ondersoek die voorval.